62000CC0460_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Komissio vaatii tässä asiassa EY 226 artiklan nojalla yhteisöjen tuomioistuinta toteamaan, että Helleenien tasavalta ei ole noudattanut EY:n perustamissopimuksen mukaisia velvoitteitaan, koska se ei ole antanut säädetyssä määräajassa Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY (jäljempänä direktiivi) noudattamisen edellyttämiä lakeja, asetuksia ja hallinnollisia määräyksiä ja toissijaisesti koska se ei ole ilmoittanut näistä toimenpiteistä komissiolle.
2. Direktiivin 23 artiklan mukaan jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 8.4.1999 ja ilmoitettava tästä viipymättä komissiolle.
3. Koska komissio ei ollut saanut ilmoitusta Kreikan hallituksen toteuttamista direktiivin täytäntöönpanotoimenpiteistä, se esitti 5.8.1999 päivätyllä kirjeellä Kreikan hallitukselle virallisen huomautuksen. Kreikan viranomaiset eivät reagoineet siihen. Komissio osoitti sille tämän jälkeen 24.1.2000 perustellun lausunnon, jossa se kehotti Helleenien tasavaltaa toteuttamaan lausunnon noudattamisen edellyttämät toimenpiteet kahden kuukauden kuluessa. Koska Kreikan hallitus ei tehnyt mitään tämän lausunnon johdosta, komissio nosti 20.12.2000 yhteisöjen tuomioistuimessa nyt käsiteltävänä olevan kanteen.
4. Komissio esittää kanteessaan, että Helleenien tasavalta ei ollut toteuttanut 8.4.1999 mennessä kaikkia direktiivistä johtuvien velvoitteiden täyttämisen edellyttämiä lakeja, asetuksia ja hallinnollisia määräyksiä. Komission mukaan Helleenien tasavalta ei ole noudattanut EY 10 artiklan ensimmäisen kohdan ja EY 249 artiklan kolmannen kohdan mukaisia velvoitteitaan.
5. Kreikan hallitus viittaa direktiivin täytäntöönpanoa varten annettavaa presidentin päätöstä varten annettuun ehdotukseen. Ehdotuksen hyväksymismenettely on vielä kesken. Kyseisen hallituksen mukaan direktiivin täytäntöönpanon myöhästyminen johtuu olennaisten vaatimusten toteuttamista koskevista kysymyksistä ja siitä, mitkä laitokset nimetään vastaamaan menettelystä, joka koskee vaatimustenmukaisuudesta annettavaa EY-vakuutusta. Totean tältä osin, että yhteisöjen tuomioistuimen vakiintuneen oikeuskäytännön mukaan jäsenvaltio ei voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut direktiivissä säädettyjä velvoitteita ja määräaikoja.
Ratkaisuehdotus
Ehdotan edellä olevan perusteella, että yhteisöjen tuomioistuin
a) toteaa, että Helleenien tasavalta ei ole noudattanut EY:n perustamissopimuksen mukaisia velvoitteitaan, koska se ei ole antanut säädetyssä määräajassa Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY noudattamisen edellyttämiä lakeja, asetuksia ja hallinnollisia määräyksiä ja toissijaisesti koska se ei ole ilmoittanut näistä toimenpiteistä komissiolle;
b) velvoittaa yhteisöjen tuomioistuimen työjärjestyksen 69 artiklan 2 kohdan perusteella Helleenien tasavallan korvaamaan oikeudenkäyntikulut.